b'\n_START_ARTICLE_\nMassimo Ambrosini\n_START_SECTION_\nSeurajoukkueura\n_START_PARAGRAPH_\nAmbrosini pelasi juniorivuosinaan 17-vuotiaana Cesenassa ja p\xc3\xa4\xc3\xa4si edustusjoukkueeseen. AC Milanin valmentaja Fabio Capello hankki Ambrosinin Milaniin. Kausi 1995\xe2\x80\x931996 ei sujunut Ambrosinilta odotusten mukaisesti, joten h\xc3\xa4net lainattiin toiseen Serie A -seuraan Vicenzaan. Seuraavalla kaudella Ambrosini palasi Milaniin ja voitti seuran riveiss\xc3\xa4 Italian mestaruuden ja cupin vuonna 1999. Kaudella 2003\xe2\x80\x932004 Ambrosini k\xc3\xa4rsi loukkaantumisista ja pelasi vain 20 ottelua, joissa h\xc3\xa4n teki yhden maalin. Kaudella 2004\xe2\x80\x932005 h\xc3\xa4n k\xc3\xa4rsi j\xc3\xa4lleen loukkaantumisista ja pelasi vain 22 ottelua (yksi maali). Mestareiden liigassa Ambrosini teki alankomaalaista PSV:ta vastaan t\xc3\xa4rke\xc3\xa4n maalin, joka auttoi seuraa selviytym\xc3\xa4\xc3\xa4n vierasmaalis\xc3\xa4\xc3\xa4nn\xc3\xb6ll\xc3\xa4 jatkoon mutta Istanbulissa pelatussa loppuottelussa Liverpoolia vastaan h\xc3\xa4n ei pelannut. Kaudella 2005\xe2\x80\x932006 Ambrosinin loukkaantumiset jatkuivat ja h\xc3\xa4n pelasi Serie A:ssa vain 13 ottelua (yksi maali). Kaudella 2006-2007 esiintyi aiempaa t\xc3\xa4rke\xc3\xa4mm\xc3\xa4ss\xc3\xa4 roolissa sek\xc3\xa4 Serie A:ssa ett\xc3\xa4 Mestareiden liigassa. Paolo Maldinin poissa ollessa Ambrosini toimi Milanin kapteenina UEFA:n Supercupin loppuottelussa, jonka Milan voitti maalein 3-1. Kauden 2007\xe2\x80\x932008 puoliv\xc3\xa4liin saakka h\xc3\xa4n toimi edelleen Milanin kapteenina. T\xc3\xa4ll\xc3\xa4 kaudella h\xc3\xa4n kunnostautui entist\xc3\xa4 useammin maalintekij\xc3\xa4n\xc3\xa4.\n_START_SECTION_\nMaajoukkueura\n_START_PARAGRAPH_\nAmbrosinin ensiesiintyminen maajoukkueessa tapahtui huhtikuussa 1999 Krotiaa vastaan. H\xc3\xa4n pelasi Sydneyn kes\xc3\xa4olympialaisissa 2000 sek\xc3\xa4 EM-kisoissa 2000, joissa Italia eteni loppuotteluun asti, ja 2004. MM-kisat 2006 j\xc3\xa4iv\xc3\xa4t h\xc3\xa4nelt\xc3\xa4 k\xc3\xa4ym\xc3\xa4tt\xc3\xa4 loukkaantumisten vuoksi. Kahden vuoden maaottelutauon j\xc3\xa4lkeen h\xc3\xa4net kutsuttiin 16. elokuuta Italian miehist\xc3\xb6\xc3\xb6n ja h\xc3\xa4n pelasi yhdess\xc3\xa4 ottelussa maajoukkueen kapteeninakin Roberto Donadonin alaisuudessa. H\xc3\xa4n pelasi my\xc3\xb6s vuoden 2008 EM-kisoissa. H\xc3\xa4n pelasi kaikkiaan 35 maaottelua.'